**Нәүрүз килә!**

**(ачык чара)**

Татар телен өйрәтүче тәрбияче: Каримова Р.А.,

Җыр җитәкчесе: Бабынина Л.М. МБДОУ “Ромашка”.

**Кичәнең максаты:**

1. балаларны милли мәдәнияткә якынайту, Нәүрүз бәйрәме белән таныштыру.
2. Бәйрәмгә карата уңай мөнәсәбәт тудыру.
3. Бәйрәмнәрдә актив катнашырга теләк булдыру.

(Борынгы татар халык көе яңгырый ,балалар бәйрәм узасы мәйданга жыелалар).

**1 нче алып баручы.**Исәнмесез,балалар! Исәнмесез, хөрмәтле кунаклар! Менә салкын кыш үтеп китте,туган җиребезгә ямьле яз аяк басты. Яз белән бергә Нәүрүз бәйрәме килеп җитте.

Нәүрүз – язны каршылап ,язгы чәчү эшләре алдыннан үткәрелә торган халык бәйрәме ул. “Нәүрүз” сүзе яңа көн дигәнне аңлата.Нәүрүз бәйрәме – игелек,дуслык бәйрәме.Бу гүзәл,язгы көндә кешеләр бер-берсенә кунакка йөриләр,бер-берсенә булган үпкәләрен онытылар,җырлыйлар,бииләр,рәхәтләнеп күңел ачалар.Бу бәйрәмнең хуҗабикәсе-Нәүрузбикә.Без сезне күңел ачарга чакырабыз. Нәүрүз мөбәрәк булсын! Нәүрүз котлы булсын!

**2нче алып баручы.**

Көн белән Төн бил алышыр вакыт җитте,

Елый-елый,кышкы юллар агып китте.

Нәүрүз килә!Ил-йортыма Нәүрүз килә!

Көлтә-көлтә шатлык чәчеп,Кояш көлә.

**1нче алып баручы**.Нәүрүзбикә юк бит әле.Әйдәгез, бергәләп чакырабыз!

**Балалар.** Нәүрүзбикә!Нәүрүзбикә,кил монда!

(Шомлы көй уйный,Шүрәле чыга.)

**Шүрәле.** Әһә,бәйрәм итеп яталар,мине,Шүрәлене,чакырмаганнар!Минсезне кызык иттем!Нәүрүзбикәгезне урманга яшереп куйдым!Ха-ха-ха!

**2нче алып баручы**.Балалар,нишлибез инде. Безгә кем булышыр икән?

**1нче алып баручы**.Яз килде, кар эри, гөрләвекләр таулардан,кырлардан, басулардан,урманнардан ага.Бәлки Субикәсе-Су анасы күргәндер? Әйдәгез, аны кунакка чакырыйк,аның чишмәләре бар җирдә дә агалар,күпне күрәләр,бәлкиНәүрүзбикәне дә күргәннәрдер.

**2нче алып баручы**.Әйдәгез әле,язгы тамчылар турында җыр җырлыйк.

**“Яз җитә”җырын җырлыйлар. Чишмә челтерәве тавышы ишетелә,балалар- елгалар – зәңгәр яулыклар белән бию композициясен башкаралар, бию ахырында Су анасы керә.**

**Су анасы**.Нәрсә булды? Мине нәрсәгә чакырдыгыз?

**1нче алып баручы.**Без Шүрәлене кунакка чакырмаган идек, ул безгә бик тә упкәләгән. Бәйрәмебезнең хуҗабикәсе Нәүрүзне урманга яшергән.Су анасы ярдәм ит әле, Нәүрүзне табыш әле.

**Су анасы.**Мин сезгә булышырмын,ләкин сез миңа аңлатып бирегез әле,нәрсә соң ул Нәүрүз?

**2 нче алып баручы.**Нәүруз- ул яз бәйрәме.

- Нәурүзне 21 мартта,төн белән көн тигезләнгән көнне билгеләп үтәләр.

- Бу көннән яз хөкем сөрә башлый.

- Чәчү эшләрен башларга вакыт җитә.

**Су анасы**.Балалар сез яз,хезмәт турында мәкальләр беләсезме?

**Балалар**.Беләбез.

* Язгы көн- ел туйдыра.
* Хезмәтенә күрә хөрмәте.
* Эш сөйгәнне – ил сөяр.
* Кышкы кар – көзге икмәк.
* Эш беткәч - уйнарга ярый.

**Су анасы**. Ә бу көнне нишлиләр?

**1 нче алып баручы.**Чишмәләрне җыештыралар.Агачлар утырталар.Өй җыештыралар. Тәмле сый-хөрмәтләр белән белән өстәл әзерлиләр. Бөтен үпкәләрне гафу итәләр, дуслашалар. Ә балалар йорттан йортка йөреп ,тәм-том,бәйрәм күчтәнәчләре җыялар,хуҗабикәләргә шигырьләр сөйлиләр,яхшы тормыш,сәламәтлек сорап теләк телиләр.

**Су анасы.** Бәйрәм турында шундый күп беләсез икән, матурлап сөйләдегез.Мин сезгә ярдәм итәргә әзер.Тагын бер соравыма җавап бирегез әле, табынга ул көнне нинди ризыклар куела?

**Балалар.**Җиде төрле ризык: ярма, йомырка,май,он,тоз,сөт,шикәр(тәрбияче ризыкларны кәрзиннән алып күрсәтеп бара)куела.

**Су анасы**.Минем елгаларым,чишмәләрем Шүрәленең Нәүрүзбикәне каяяшергәнен күргәннәр.Кошлар,әйдәгез минем белән,мин сезгә юлны күрсәтәм.Миңа инде китәргә вакыт.(Кош булып киенгән 4 бала Су анасы белән китә).

**“ Нәүрүз килә” җыры башкарыла.**

(Кошлар тавышы ишетелә, кошлар Нәүрүзбикәне алып киләләр).

**Нәурүзбикә**. Исәнмесез, балалар,кунаклар! Бу мин – Нәүрүзбикә – Яз кызы.Барыгызны да яз бәйрәме белән котлыйм!

**1 нче алып баручы**.Нәүрүзбикә,бәлки син безгә биеп тә бирерсең?

**Нәүрүзбикә.**Әйдәгез бергәләп биибез.

**“ Чума үрдәк, чума каз” җырлы-биюле уен. Уен ахырында Кыш бабай килеп керә.**

**Кыш бабай**. Исәнмесез,кадерле балалар,хөрмәтле кунаклар! Карагыз әле,урамда күпме кар ята.Мин әле китмәгән,ә сез инде бәйрәм дә итәсез? Юк, мин китмим.Быел язга урын бирмим.

**2 нче алып баручы**.Кыш бабай, юкка ачуланасың.Биләмәләреңне Язга-Нәүрүзбикәгә тапшырыр вакытың җитте.

**Кыш бабай.** Юк, бирмим.Әйдәгез көч сынашабыз,карарбыз кем көчлерәк.

* “Аркан тартыш”уены үткәрелә.

(Кыш бабай белән Нәүрүз тартыша,Нәүрүзбикәгә балалар булыша,ул җиңә.

Балалар да,төркемнәргә бүленеп,бау тартышалар).

**Кыш бабай**.Мин бераз җиңелдем,ләкин күрсәтәм әле көчемне.(Бию башкарыла).

* (“Боҗрага кар атыш”уены.Йомарланган кәгазьләрне боҗрага ату).
* “Йомырка ташу уены”.

**Кыш бабай.**Туктагыз әле,туктагыз,Нәүрүзбикә белән бер биеп калыйм инде.

**Нәүрүзбикә**.Әйдә,Кыш бабай биибез.

**(Кыш бабай белән Нәүрүз биюе куела).**

**Кыш бабай** (арып,карга утыра).Уф,арыдым,эрим,агам,булышыгыз!

**1 нче алып баручы**.Балалар,Кыш бабай эри,җилләтергә кирәк.(Балалар Кыш бабайга өрәләр,җилләтәләр).

**Кыш бабай.** Рәхмәт сезгә,балалар.Рәхәтләнеп күңел ачтым,ял иттем сезнең белән.Кыш көннәрендә сезнең белән бик дус яшәдек:тау шудык,кар атыш уйнадык,чаңгыда йөрдек,мин сезнең борыннарыгызны,битләрегезне чеметтем.Хәзер инде Яз белән дуслашыр вакытыгыз җитте,шуңа күрә сезнең белән киләсе елга кадәр саубуллашам.Сау,таза,акыллы,тәртипле балалар булып үсегез.Нәүрүзбикә, балаларны сиңа тапшырып китәм.

**Нәүрүзбикә**.Сау бул, Кыш бабай!Тынычлап ял ит.(Кыш бабай китә).

Әйдәгез, бергәләп биеп алабыз. **“Татар биюе” башкарыла.**

**2 нче алып баручы**.Бәйрәмебез ахырына якынлашты.Тагын бер тапкыр бәйрәм белән сезне,матур кызлар,җитез малайлар,хөрмәтле кунаклар! Исәнлек-саулык,зур уңышлар телим!

Көн белән төн кул бирешер сәгать җитә,

Бар кешеләр, өмет баглап, язны көтә.

Нәурүз килә! Ил-йортыма Нәүрүз килә!

Көр күңелле Яңа елны алып килә.